Lukuaika noin 5 min

Alastaro Circuit Tekee: moottorirata ajoharjoitteluun ja kilpailuun Perustettu: vuonna 1989 Formula Finlandia -nimellä Sijaitsee: Loimaan Virtaalla Varsinais-Suomessa Omistaja: vuodesta 2007 lähtien Tero Tupala Työntekijöitä: ajoharjoittelupäivinä 2-3 työntekijää, suurimmissa kilpailuissa työntekijöitä ostopalveluina noin 200 Toimintakausi: huhtikuusta lokakuuhun Rataennätykset: Autot: Formula 3:ssa vuonna 2003 Andreas Belicchi / ITA Dallara 399, aika: 1.11,437. Moottoripyörät: Nordic Super Bike 2009, Vesa Kallio KTM, aika: 1.18,355

Yrittäjä Tero Tupala seisoo Alastaron moottoriradan kiihdytyssuoran vieressä ja osoittaa itään päin.

”Laajennuksen tieltä on jo kaadettu metsää pois”, Tupala kertoo.

Alastaro Circuit on tällä hetkellä kolme kilometriä pitkä. Nyt Tupala aikoo laajentaa rataa. Sen jälkeen tällä Loimaan Virttaalla Varsinais-Suomessa sijaitsevalla radalla olisi pituutta 4,5 kilometriä.

”Sitten se täyttää FIAn minimimitan, joka on neljä kilometriä.”

Kansainvälisen autoliiton minimin täyttäminen tarkoittaa sitä, että Alastaroon on mahdollista saada runsaasti katsojia houkuttelevia kansainvälisiä luokkakilpailuja, kuten Pohjoismaiden- ja Euroopan-mestaruuskilpailuja sekä autoissa että moottoripyörissä.

Radan laajentaminen alkaa lähivuosina. Tie luvan saamiseen on ollut pitkä ja kivinen.

Tupala osti radan vuonna 2007. Rata on kuitenkin perustamisestaan saakka, vuodesta 1989 lähtien, toiminut pelkän sijoituspaikkaluvan turvin. Ympäristölupaa on haettu koko radan olemassaolon ajan, mutta sen saanti on vuodesta toiseen kaatunut valituksiin.

”Itse olen käynyt oikeutta melkein kymmenen vuotta. Kaikki oikeusasteet on käyty useampaan kertaan”, sanoo Tupala.

Lupa heltisi vihdoinkin syksyllä 2014.

”Yksi ihminen on pystynyt venyttämään tätä näin pitkään. Aina on tehty uusi valitus. Viranomaisten kanssa on ollut äärettömän helppo toimia, mutta valittaminen on tehty liian helpoksi. Sen voi tehdä netissä ilman, että tarvitsee todistaa tai oikeastaan tietää mitään. Valitusmaksukin on vain kympeistä pariin sataseen.”

Ympäristöluvan saamisen jälkeen radan laajentaminen on viimeinkin mahdollista.

”Laajennus mahdollistaa monta asiaa: uusi rata täyttää FIAn minimimitan. Joissakin tapahtumissa, kuten testaamisissa ja autokouluissa voisi käyttää erikseen kahta rataa yhtäaikaa: nykyistä kolmen kilometrin ja uutta 1,5 kilometrin rataa. Melunkin kannalta laajennus on hyvä asia, sillä uusi osuus vie ääntä poispäin asutuksesta.”

Laajentaminen lisää huomattavasti radan käyttöastetta.

Tupala uskoo, että laajennetulle radalle saadaan kansainvälisiä kisoja: esimerkiksi PM- ja EM-kisoja, pikkuformuloita ja GT-luokkaa.

”Ikinä täällä ei ajeta MM-kisoja tai Moto-GP:tä tai formula ykkösiä. Ei koskaan, ei milloinkaan. Sellaisia fasiliteetteja yksityisyrittäjä ei pysty järjestämään.”

Mitä ylemmäs FIA-luokituksissa mennään, sitä enemmän alueella pitäisi olla esimerkiksi ensiapupalveluja. Ylimmissä luokissa saatavilla pitää olla jopa leikkaus- ja röntgenkuvausmahdollisuuksia.

Ympäristölupa tuo myös lukuisia velvoitteita. Alastaron moottorirata sijaitsee pohjavesialueella. Vettä menee sieltä Turkuun asti. Kaikki ajaminen, mikä ei sijoitu asfaltoidulle alueella, jouduttiin lopettamaan.

”Jokamiesluokanrata ja motocrossrata on suljettu. Kuorma-autojen EM-kisat loppuivat, koska dieselajoneuvoilla ei saa enää ajaa.”

”Alueella tehdään neljä kertaa vuodessa pohjavesitutkimukset. Yksi tutkimus maksaa minulle noin 3 000 euroa.”

Kiihdytyskilpailujen jälkeen pitää olla kaksi hiljaista päivää. Juhannuksen lisäksi rata täytyy pitää kaksi muuta päivää täysin suljettuna.

”Joudun rakentamaan kiinteän melunvalvontajärjestelmän, joka maksaa noin 50 000 euroa.”

”Kaikki, mitä tällä alueella tehdään, on tarkkaan määritelty. Valvonta on todella suurta. En tiedä, onko mitään muuta liiketoimintaa, missä on näin tarkka kontrolli.”

Ympäristöluvan tuomista rajoitteista ja lisäinvestoinneista huolimatta Tupala on tyytyväinen. Laajentaminen tuo runsaasti uutta liiketoimintaa. Tulevaisuus ei ole enää epävarmalla pohjalla, vaan rataa uskaltaa kehittää.

”Koko laajennus maksaa noin 1,5-2 miljoonaa euroa”, Tupala arvioi.

Alastaron moottoriradan sijainti on monellakin tapaa ihanteellinen. Maaperä on hiekkaa, joten rataan ei tule talvisin routavaurioita.

”Kovankin sateen jälkeen rata kuivuu muutamassa minuutissa”, kertoo Tupala.

Myös käyttäjien ja yleisön kannalta sijainti on hyvä.

”Tästä kun piirtää harpilla 150 kilometrin ympyrän, niin sen sisällä asuu 70 prosenttia Suomen väestöstä. Kauden aikana täällä käy 300 000-400 000 ihmistä. Täällä Varsinais-Suomessa varmaankin vain Muumimaailmassa käy enemmän matkailijoita”, Tupala laskeskelee.

Ajoharjoittelupäivien aikana alueella voi käydä tuhatkin ihmistä. Kiihdytyksen EM-kisat voivat vetää kerralla 30 000 katsojaa. Yleisöä tulee runsaasti myös Ruotsista ja Virosta.

”Moottoriradan toiminnalla on paljon vaikutusta myös alueen kauppoihin, huoltoasemiin ja majoituspalveluihin. Mitä enemmän minä saan tänne isoja, kansainvälisiä kisoja, sitä enemmän siitä on hyötyä myös alueen muille toimijoille.”

Tupalan mukaan radan liikevaihto on ajoharjoittelun osalta vuodessa noin 600 000-800 000 euroa.

Liiketulos vaihtelee vuosittain investointien mukaan. Parhaimmillaan tulos on Tupalan mukaan kuusinumeroinen.

”Mutta jos joku tekisi uuden radan, aloittaisi ihan nollasta, sen hinta voisi olla 30-40 miljoonaa euroa. Ei siitä saa bisnestä millään”, Tupala epäilee.

Noin 60 prosenttia radan ajoharjoittelijoista on moottoripyöräilijöitä. Autojen osuus kasvaa, kun markkinoille tulee koko ajan lisää sporttisia käyttöautoja.

”Radalla käy väkeä ensikertalaisesta amatööristä aina työkseen kilpaa ajavaan.”

”Meidän valttimme on turvallisuus. Alue on turvallinen, puhdas ja hoidettu. Koskaan ei ole tullut sellaista palautetta, että rata ei olisi kunnossa.”

Tupala korostaa moottoriradan vaikutusta myös liikenneturvallisuuteen.

”Tänne tullaan ajamaan kovaa vauhtia valvotusti, turvallisesti ja poissa liikenteestä. Maantiellä ei tarvitse sitten enää kaahata. Siviililiikenteessä tarvittavat taidot kehittyvät, kuten reaktionopeus ja jarruttamisen osaaminen. Iso osa tästä työstä on yleishyödyllistä, kun kuljettajien taidot kasvavat huomattavasti.”

”Jotkut sanovat, että rata-ajo on leikkimistä, riehumista ja koheltamista. Asia on täysin päin vastoin: täällä ei todellakaan saa temppuilla.”

Alastaron moottoriradan kausi kestää huhtikuusta lokakuuhun. Tupala tulee kauden aikana radalle aamukahdeksalta ja lähtee kotiin illalla kello kymmenen. Vapaapäiviä on kauden aikana neljä.

”Oman työn osuus on suuri. Olen ollut aina yrittäjä ja harrastanut itse moottoriurheilua lapsesta saakka. Tässä saa nautinnon tehdystä työstä. Ja minulla on maailman paras henkilökunta, joka pitää aluetta ja kaikkia laitteita niin kuin omanaan.”